I et portrettintervju med Fædrelandsvennen forteller festivalveteranen Toffen Gunnufsen akkurat det han mener om Slottsfjellfestivalen til sin tidligere Quart-kollega Pål Hetland.

LES OGSÅ: – Jo flere festivaler, jo bedre

– Helly Hansen-publikum

Gunnufsen, som for tiden prøver å gjenopplive Skral Festival i Grimstad, kritiserer Tønsberg-festivalen for å konsekvent booke artister andre festivaler i Norge har hatt suksess med året før.

Han mener rett og slett at Slottsfjell bruker de andre festivalene som prøvekaniner.

– Det kan i hvert fall virke sånn. Bare følg med, det er helt speisa. I fjor kjørte de blant annet Phoenix, The Lumineers, Chvrches, Joey Badass og tre-fire andre som vi hadde på Hove året før, sier han til avisen.

Da han blir spurt om ikke dette er en suksessoppskrift, lar han svaret gå utover Slottsfjell-publikummet.

– Ja, det funker som faen, vet du! De har et sånn Helly Hansen-publikum, de som popper innom etter en tur på sjøen og tar seg et glass champis eller fem uten å være så altfor opptatt av hvem som står på scenen.

LES OGSÅ: Slottsfjell utsolgt tidligere enn noen gang

Solgte tredagerspass rekordfort

I en kommentar til VG sier Siri Narverud Moen, pressesjef ved Slottsfjell, at hun ikke håper det ikke er en ny standard blant norske festivaler å snakke nedsettende om andre festivalers publikum.

– Vår profil er vårt ansvar, og publikum svarte i år på denne profilen med å handle alle våre tredagerspass tidligere enn noensinne.

Og hun forteller at det er mye å tenke på når festivalen skal planlegges.

– Bookingen vår er en kombinasjon av å treffe publikummet vi allerede kjenner, og å introdusere nye artister og trender. Legg til de artistene som er aktuelle for festivalsommeren, og ønsket om et sunt bookingbudsjett, så har du kabalen.

Er du enig i kritikken fra Toffen Gunnufsen? Si din mening i kommentarfeltet under.